
[bookmark: _Toc145596235][bookmark: _Toc145596689][bookmark: _Toc145596830][bookmark: _Toc145596965][bookmark: _Toc145597016]Η Κεντρική Ασία αποτελεί περιοχή στρατηγικής σημασίας για την Ευρωπαϊκή Ένωση. Η δέσμευση της ΕΕ στην περιοχή βασίζεται στη στρατηγική για την Κεντρική Ασία, η οποία εγκρίθηκε το 2019 και επικεντρώνεται στην προώθηση της ανθεκτικότητας, της ευημερίας και της περιφερειακής συνεργασίας.

[bookmark: _Toc145596236][bookmark: _Toc145596690][bookmark: _Toc145596831][bookmark: _Toc145596966][bookmark: _Toc145597017]Μετά την έγκριση της στρατηγικής, η περιοχή έχει επηρεαστεί από σημαντικούς εξωτερικούς παράγοντες, όπως ο παράνομος επιθετικός πόλεμος της Ρωσίας κατά της Ουκρανίας, η κατάληψη του Αφγανιστάν από τους Ταλιμπάν και οι παγκόσμιες φιλοδοξίες της Κίνας, καθώς και η εσωτερική αστάθεια, ιδίως η βίαιη αναταραχή στο Καζακστάν τον Ιανουάριο του 2022, η βίαιη καταστολή μετά από διαμαρτυρίες στην αυτόνομη επαρχία Γκόρνο-Μπαντακσάν, στο Τατζικιστάν, τον Νοέμβριο του 2021 και τον Μάιο του 2022 και στη Δημοκρατία του Καρακαλπακστάν, στο Ουζμπεκιστάν, τον Ιούλιο του 2022 και οι επανειλημμένες συγκρούσεις στα σύνορα Κιργιζίας-Τατζικιστάν.

Η έκθεση αποσκοπεί στην αντιμετώπιση των ευκαιριών και των προκλήσεων για στενότερη συνεργασία ΕΕ-Κεντρικής Ασίας στο πλαίσιο των παγκόσμιων και περιφερειακών γεωπολιτικών αλλαγών.

ΠΡΟΤΑΣΗ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με τη στρατηγική της ΕΕ για την Κεντρική Ασία
(2023/2106(INI))
Το Ευρωπαϊκό Κοινοβούλιο,
–	έχοντας υπόψη την κοινή ανακοίνωση της Επιτροπής και του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, της 15ης Μαΐου 2019, με τίτλο «ΕΕ και Κεντρική Ασία: Νέες ευκαιρίες για μια ισχυρότερη εταιρική σχέση» (JOIN(2019)0009),
–	έχοντας υπόψη τα συμπεράσματα του Συμβουλίου, της 17ης Ιουνίου 2019, σχετικά με τη νέα στρατηγική για την Κεντρική Ασία,
–	έχοντας υπόψη την κοινή ανακοίνωση της Επιτροπής και του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, της 19ης Σεπτεμβρίου 2018, με τίτλο «Σύνδεση της Ευρώπης και της Ασίας – Δομικά στοιχεία μιας στρατηγικής της ΕΕ» (JOIN(2018)0031),
–	έχοντας υπόψη την κοινή ανακοίνωση της Επιτροπής και του Ύπατου Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, της 1ης Δεκεμβρίου 2021, με τίτλο «Global Gateway» (JOIN(2021)0030),
–	έχοντας υπόψη τα αποτελέσματα της 18ης συνόδου των υπουργών Εξωτερικών ΕΕ–Κεντρικής Ασίας, η οποία πραγματοποιήθηκε στις 17 Νοεμβρίου 2022 στη Σαμαρκάνδη και εστίασε στην εξεύρεση λύσεων σε κοινές προκλήσεις,
–	έχοντας υπόψη το κοινό ανακοινωθέν Τύπου των αρχηγών κρατών της Κεντρικής Ασίας και του Προέδρου του Ευρωπαϊκού Συμβουλίου, το οποίο εκδόθηκε μετά τη δεύτερη περιφερειακή συνάντηση υψηλού επιπέδου που πραγματοποιήθηκε στην Τσόλπον-Άτα στις 2 Ιουνίου 2023,
–	έχοντας υπόψη την ενισχυμένη συμφωνία εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της αφενός, και της Δημοκρατίας του Καζακστάν αφετέρου[footnoteRef:1], [1:  ΕΕ L 29 της 4.2.2016, σ. 3.] 

–	έχοντας υπόψη τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Κιργιζιστάν, αφετέρου[footnoteRef:2], [2:  EE L 196 της 28.7.1999, σ. 48.] 

–	έχοντας υπόψη την πρόταση της Επιτροπής, της 13ης Ιουνίου 2022, για απόφαση του Συμβουλίου σχετικά με τη σύναψη, εξ ονόματος της Ευρωπαϊκής Ένωσης, της ενισχυμένης συμφωνίας εταιρικής σχέσης και συνεργασίας μεταξύ της Ευρωπαϊκής Ένωσης, αφενός, και της Δημοκρατίας της Κιργιζίας, αφετέρου (COM (2022) 0277 final),
–	έχοντας υπόψη τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Τατζικιστάν, αφετέρου[footnoteRef:3], [3:  ΕΕ L 350 της 29.12.2009, σ. 3.] 

–	έχοντας υπόψη τη συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Ουζμπεκιστάν, αφετέρου[footnoteRef:4], [4:  EE L 229 της 31.8.1999, σ. 3.] 

–	έχοντας υπόψη τα αποτελέσματα της διάσκεψης για τη συνδεσιμότητα ΕΕ-Κεντρικής Ασίας, που πραγματοποιήθηκε στις 18 Νοεμβρίου 2022, του δεύτερου οικονομικού φόρουμ ΕΕ-Κεντρικής Ασίας, που πραγματοποιήθηκε από τις 18 έως τις 19 Μαΐου 2023, του τέταρτου φόρουμ της κοινωνίας των πολιτών ΕΕ-Κεντρικής Ασίας, που πραγματοποιήθηκε στις 10 Μαρτίου 2023, και της έβδομης διάσκεψης υψηλού επιπέδου ΕΕ-Κεντρικής Ασίας για το περιβάλλον και τους υδάτινους πόρους, που πραγματοποιήθηκε από τις 23 έως τις 24 Φεβρουαρίου 2023,
–	έχοντας υπόψη τη χρηματοδοτούμενη από την ΕΕ μελέτη με τίτλο «Sustainable transport connections between Europe and Central Asia» (Βιώσιμες μεταφορικές συνδέσεις μεταξύ Ευρώπης και Κεντρικής Ασίας), η οποία εκπονήθηκε από την Ευρωπαϊκή Τράπεζα Ανασυγκρότησης και Ανάπτυξης και δημοσιεύτηκε στις 30 Ιουνίου 2023,
–	έχοντας υπόψη το μνημόνιο συνεννόησης μεταξύ της ΕΕ και του Καζακστάν για μια στρατηγική εταιρική σχέση στον τομέα των πρώτων υλών, των συσσωρευτών και του ανανεώσιμου υδρογόνου, που υπεγράφη στις 7 Νοεμβρίου 2022,
–	έχοντας υπόψη τα αποτελέσματα των διαλόγων για τα ανθρώπινα δικαιώματα με τα κράτη της Κεντρικής Ασίας,
–	έχοντας υπόψη τα προηγούμενα ψηφίσματά του σχετικά με το Καζακστάν, την Κιργιζία, το Τατζικιστάν, το Τουρκμενιστάν και το Ουζμπεκιστάν,
–	έχοντας υπόψη το άρθρο 54 του Κανονισμού του,
–	έχοντας υπόψη την έκθεση της Επιτροπής Εξωτερικών Υποθέσεων (A9-0000/2023),
Α.	λαμβάνοντας υπόψη ότι, μετά την έγκριση της στρατηγικής της ΕΕ για την Κεντρική Ασία το 2019, η περιοχή έχει πληγεί από σημαντικούς εξωτερικούς παράγοντες, όπως ο παράνομος επιθετικός πόλεμος της Ρωσίας κατά της Ουκρανίας, η κατάληψη του Αφγανιστάν από τους Ταλιμπάν και οι παγκόσμιες φιλοδοξίες της Κίνας, καθώς και από την εσωτερική αστάθεια, ιδίως από τις βίαιες αναταραχές στο Καζακστάν τον Ιανουάριο του 2022, τις βίαιες κατασταλτικές ενέργειες μετά τις διαμαρτυρίες στην αυτόνομη περιφέρεια Γκόρνο-Μπαντακσάν, στο Τατζικιστάν, τον Νοέμβριο του 2021 και τον Μάιο του 2022 και στη Δημοκρατία του Καρακαλπακστάν, στο Ουζμπεκιστάν, τον Ιούλιο του 2022, και επανειλημμένες συγκρούσεις στα σύνορα Κιργιζίας-Τατζικιστάν·
Β.	λαμβάνοντας υπόψη ότι η Κεντρική Ασία είναι περιοχή στρατηγικού ενδιαφέροντος για την ΕΕ όσον αφορά την ασφάλεια, τη συνδεσιμότητα, τη διαφοροποίηση της ενέργειας και των πόρων, την επίλυση των συγκρούσεων και την υπεράσπιση της πολυμερούς και βασισμένης σε κανόνες διεθνούς τάξης·
Γ.	λαμβάνοντας υπόψη ότι οι ενισχυμένες συμφωνίες εταιρικής σχέσης και συνεργασίας (ΕΣΕΣΣ) είναι συμφωνίες νέας γενιάς που αποτελούν τον ακρογωνιαίο λίθο της συνεργασίας της ΕΕ με την Κεντρική Ασία·
Δ.	λαμβάνοντας υπόψη ότι η πρώτη σύνοδος των ηγετών ΕΕ-Κεντρικής Ασίας πραγματοποιήθηκε στην Αστάνα στις 27 Οκτωβρίου 2022, ακολουθούμενη από μια δεύτερη τέτοια συνάντηση στην Τσόλπον-Άτα στις 2 Ιουνίου 2023· λαμβάνοντας υπόψη ότι έχει προγραμματιστεί σύνοδος κορυφής των ηγετών για το 2024· λαμβάνοντας υπόψη ότι οι συνεδριάσεις αυτές αντιπροσωπεύουν περαιτέρω θεσμοθέτηση των σχέσεων ΕΕ-Κεντρικής Ασίας και συμπληρώνουν το έργο των υφιστάμενων περιφερειακών διαλόγων και πλατφορμών·
Συνεργασία της ΕΕ με την κεντρική Ασία
1.	υπογραμμίζει ότι η ΕΕ και η Κεντρική Ασία αντιμετωπίζουν βαθιές παγκόσμιες και περιφερειακές γεωπολιτικές αλλαγές, οι οποίες τους παρέχουν σημαντική ώθηση για να συμμετάσχουν σε ισχυρότερη αμοιβαία επωφελή συνεργασία· προτρέπει την ΕΕ να εντείνει τη συνεργασία με την Κεντρική Ασία δεδομένης της γεωστρατηγικής σημασίας της περιοχής· χαιρετίζει την αυξημένη επαφή υψηλού επιπέδου μεταξύ της ΕΕ και της Κεντρικής Ασίας, ιδίως τις συναντήσεις μεταξύ των αρχηγών κρατών της Κεντρικής Ασίας και του Προέδρου του Ευρωπαϊκού Συμβουλίου, καθώς και το έργο του Ειδικού Εντεταλμένου της ΕΕ για την Κεντρική Ασία· χαιρετίζει την πρόθεση να εγκριθεί κοινός χάρτης πορείας ΕΕ-Κεντρικής Ασίας για την προώθηση του διαλόγου και της συνεργασίας σε συγκεκριμένους τομείς· ενθαρρύνει την ΕΕ να συνεχίσει να προωθεί πολιτικές και οικονομικές μεταρρυθμίσεις που ενισχύουν το κράτος δικαίου, τη δημοκρατία, τη χρηστή διακυβέρνηση και τον σεβασμό των ανθρωπίνων δικαιωμάτων·
2.	σημειώνει ότι ο επιθετικός πόλεμος της Ρωσίας κατά της Ουκρανίας έχει αποδυναμώσει τη θέση της στην περιοχή και έχει ενθαρρύνει την Κεντρική Ασία να συνεχίσει τη συνεργασία με άλλους παράγοντες, και ότι οι παράγοντες αυτοί έχουν εντείνει τη συνεργασία τους με την Κεντρική Ασία· υπογραμμίζει ότι η ΕΕ θα πρέπει να αξιοποιήσει αυτή την ευκαιρία για να προωθήσει την αμοιβαία επωφελή συνεργασία· 
3.	αναγνωρίζει ότι ο επιθετικός πόλεμος της Ρωσίας κατά της Ουκρανίας και οι επιπτώσεις του συνεπάγονται προκλήσεις αλλά και ευκαιρίες για την Κεντρική Ασία, η οποία διατηρεί παραδοσιακά στενές σχέσεις με τη Ρωσία· εκφράζει τη βαθιά του ανησυχία για την καταστρατήγηση από τα κράτη της Κεντρικής Ασίας των κυρώσεων της ΕΕ κατά της Ρωσίας, οι οποίες αποσκοπούν στον τερματισμό του πολέμου στην Ουκρανία· καλεί τις αρχές των κρατών της Κεντρικής Ασίας, ιδίως το Καζακστάν, την Κιργιζία και το Ουζμπεκιστάν, να συνεργαστούν στενά με την ΕΕ, ιδίως τον απεσταλμένο της για την εφαρμογή κυρώσεων·
4.	επαναλαμβάνει τον καίριο ρόλο των ΕΣΕΣΣ ως πλαισίου συνεργασίας με τα κράτη της Κεντρικής Ασίας· σημειώνει με ανησυχία ότι η ΕΣΕΣΣ με την Κιργιζία, οι διαπραγματεύσεις επί της οποίας ολοκληρώθηκαν το 2019, δεν έχει υπογραφεί ακόμα· καλεί το Συμβούλιο και την Επιτροπή να επιλύσουν τα εκκρεμή ζητήματα και να υπογράψουν τις ΕΣΕΣΣ με την Κιργιζία και το Ουζμπεκιστάν χωρίς περαιτέρω καθυστέρηση, προκειμένου το Κοινοβούλιο να ασκήσει τα προνόμιά του όσον αφορά την κύρωση των συμφωνιών αυτών· τονίζει ότι η μη υπογραφή τέτοιων συμφωνιών μετά την ολοκλήρωση των διαπραγματεύσεων θέτει υπό αμφισβήτηση την αξιοπιστία της ΕΕ ως παγκόσμιου παράγοντα· 
Περιφερειακή συνεργασία
5.	υπογραμμίζει τις μεγάλες δυνατότητες της αμοιβαία επωφελούς συνεργασίας για τη βιώσιμη ανάπτυξη, τη συνδεσιμότητα, την ενέργεια, τις κρίσιμες πρώτες ύλες και την ασφάλεια, με την Κεντρική Ασία να αποτελεί βασική περιοχή για τη συνδεσιμότητα μεταξύ Ανατολής και Δύσης· τονίζει ότι, προκειμένου να στεφθεί με επιτυχία η Global Gateway, η ΕΕ πρέπει να στηρίξει τα φιλόδοξα σχέδιά της με πράξεις και να κινητοποιήσει κονδύλια· υπογραμμίζει ότι είναι σημαντικό να αναπτυχθεί ο Διάδρομος της Κασπίας ως εναλλακτική σύνδεση μεταξύ Ασίας και Ευρώπης και να καταβληθούν προσπάθειες για την προσέλκυση επενδύσεων και την εξάλειψη των σημείων συμφόρησης που εντοπίστηκαν στη μελέτη που εκπόνησε η Ευρωπαϊκή Τράπεζα Ανασυγκρότησης και Ανάπτυξης·
6.	σημειώνει τις μακροχρόνιες στενές σχέσεις των κρατών της Κεντρικής Ασίας με το Αφγανιστάν και την εξελισσόμενη πραγματιστική συνεργασία τους με τους Ταλιμπάν, την οποία ωστόσο δεν αναγνωρίζουν, μετά την κατάληψη της εξουσίας το 2021· υπογραμμίζει ότι τα κράτη της Κεντρικής Ασίας διαδραματίζουν καίριο ρόλο στη διασφάλιση της σταθερότητας στο Αφγανιστάν μέσω της παροχής ανθρωπιστικής βοήθειας, ηλεκτρικής ενέργειας, εμπορικών ευκαιριών και κοινών έργων συνδεσιμότητας· ενθαρρύνει τον Ειδικό Απεσταλμένο της ΕΕ για το Αφγανιστάν να συνεχίσει να συνεργάζεται στενά με τους ομολόγους του στα κράτη της Κεντρικής Ασίας στο πλαίσιο του διαλόγου ΕΕ-Κεντρικής Ασίας για το Αφγανιστάν· αναγνωρίζει ότι η Κεντρική Ασία αποτελεί κρίσιμη περιοχή για τον περιορισμό του θρησκευτικού εξτρεμισμού, της τρομοκρατίας και των δικτύων διακίνησης ναρκωτικών και ότι αντιμετωπίζει αυξημένη μεταναστευτική πίεση λόγω της συνεχιζόμενης ανθρωπιστικής κρίσης στο Αφγανιστάν·
7.	υπογραμμίζει τον ρόλο της ΕΕ ως σημαντικού αρωγού στην περιοχή· υπογραμμίζει ότι είναι σημαντικό να υιοθετηθεί μια ενιαία προσέγγιση ως «Ομάδα Ευρώπη», καθώς αυτό καθιστά δυνατή τη δημιουργία συνεργειών και τη μεγιστοποίηση του αντικτύπου της δράσης που αναλαμβάνεται και αναδεικνύει τα οφέλη της πολυμερούς συνεργασίας· τονίζει την ανάγκη να διασφαλιστεί η προβολή της βοήθειας και των επενδύσεων της ΕΕ·
8.	σημειώνει ότι η κλιματική αλλαγή, ο αυξανόμενος πληθυσμός και οι οικονομικές ανάγκες ασκούν αυξανόμενη πίεση στους υδάτινους πόρους στην Κεντρική Ασία· τονίζει την ανάγκη στενότερης περιφερειακής συνεργασίας επί του θέματος μεταξύ των ανάντη και κατάντη χωρών, προκειμένου να αποφευχθούν οι συγκρούσεις όσον αφορά τη διανομή και τη χρήση των υδάτινων πόρων· χαιρετίζει τις περιφερειακές πλατφόρμες, όπως το Διεθνές Ταμείο για τη διάσωση της λίμνης Αράλης, που ενθαρρύνουν τον διάλογο και τη συνεργασία μεταξύ των κρατών της Κεντρικής Ασίας· υπενθυμίζει ότι ο περιβαλλοντικός διάλογος ΕΕ-Κεντρικής Ασίας θεσπίστηκε με σκοπό να υποστηριχθεί η σταθεροποίηση της Αράλης και να προωθηθεί η καλύτερη διαχείριση των υδάτινων πόρων· 
Δημοκρατία και ανθρώπινα δικαιώματα 
9.	παροτρύνει τα κράτη της Κεντρικής Ασίας να τηρήσουν τις υποχρεώσεις τους όσον αφορά τη δημοκρατία και τα ανθρώπινα δικαιώματα, επισημαίνοντας ότι αυτό συνάδει επίσης με τις συμφωνίες εταιρικής σχέσης και συνεργασίας και το σύστημα γενικευμένων δασμολογικών προτιμήσεων +· υπογραμμίζει τη σημασία της διατήρησης τακτικών διαλόγων για τα ανθρώπινα δικαιώματα με τα κράτη της Κεντρικής Ασίας, δεδομένου ότι οι διάλογοι αυτοί αποτελούν ένα μέσο για την προώθηση του σεβασμού των ανθρωπίνων δικαιωμάτων και των θεμελιωδών ελευθεριών και ένα φόρουμ για την ανάδειξη ζητημάτων που προκαλούν ανησυχία· καλεί τις αντιπροσωπείες της ΕΕ και τις αντιπροσωπείες των κρατών μελών στην Κεντρική Ασία να συνεχίσουν να διαδραματίζουν ενεργό ρόλο στην επιτόπια παρακολούθηση της κατάστασης, να συνεργάζονται με τους υπερασπιστές των ανθρωπίνων δικαιωμάτων και να αντιδρούν σε παραβιάσεις των ανθρωπίνων δικαιωμάτων και σε διώξεις με πολιτικά κίνητρα, μεταξύ άλλων συμμετέχοντας σε δίκες και επισκεπτόμενοι πολιτικούς κρατούμενους·
10.	υπογραμμίζει τις θεμελιώδεις δημοκρατικές ελλείψεις στην Κεντρική Ασία, οι οποίες εξακολουθούν να υφίστανται, και τονίζει τον σημαντικό ρόλο που μπορεί να διαδραματίσει η κοινωνία των πολιτών στη στήριξη των μεταρρυθμίσεων και της χρηστής διακυβέρνησης στην περιοχή· εκφράζει τη λύπη του για την περιοριστική προσέγγιση που ακολουθείται στις νομοθετικές πρωτοβουλίες για τις μη κυβερνητικές οργανώσεις και τα μέσα ενημέρωσης, οι οποίες μειώνουν τον χώρο για δραστηριότητες της κοινωνίας των πολιτών· σημειώνει ότι τα κράτη της Κεντρικής Ασίας έχουν νεαρούς και δυναμικούς πληθυσμούς στους οποίους θα πρέπει να δοθούν ευκαιρίες ουσιαστικής συμμετοχής στη διαμόρφωση του μέλλοντος των χωρών τους· χαιρετίζει τις δραστηριότητες του φόρουμ της κοινωνίας των πολιτών ΕΕ-Κεντρικής Ασίας και καλεί την ΕΕ να ενισχύσει τη στήριξή της προς την κοινωνία των πολιτών·
11.	επισημαίνει την ανάγκη να ενισχυθεί η ανθεκτικότητα της Κεντρικής Ασίας έναντι της παραπληροφόρησης μέσω της προώθησης ανεξάρτητων μέσων ενημέρωσης και περιεχομένου στις τοπικές γλώσσες, με την αύξηση του γραμματισμού στα μέσα επικοινωνίας και τη διοργάνωση στοχευμένων μαθημάτων για τοπικούς δημοσιογράφους· εκφράζει την ανησυχία του για τον αυξανόμενο αριθμό συλλήψεων δημοσιογράφων και συντακτών ιστολογίων (bloggers) και για τις απειλές κατά του κλεισίματος ανεξάρτητων μέσων ενημέρωσης· επιμένει ότι πρέπει να διασφαλίζεται ο σεβασμός των δικαιωμάτων των δημοσιογράφων, των ανεξάρτητων bloggers και των υπερασπιστών των ανθρωπίνων δικαιωμάτων, να διασφαλίζεται η προστασία τους από παρενοχλήσεις, πιέσεις και απειλές και να διερευνώνται τυχόν επιθέσεις εναντίον τους·
12.	εκφράζει την ανησυχία του για το γεγονός ότι η έμφυλη βία, οι διακρίσεις και η παρενόχληση εις βάρος μειονοτήτων και ΛΟΑΤΚΙ ατόμων εξακολουθούν να είναι διαδεδομένες στην Κεντρική Ασία και παροτρύνει τις κυβερνήσεις της Κεντρικής Ασίας να αποτρέψουν αυτές τις παραβιάσεις των ανθρωπίνων δικαιωμάτων μέσω κατάλληλων νόμων και μέτρων·
13.	υπογραμμίζει ότι η ΕΕ θα πρέπει να αξιοποιήσει τη θετική της εικόνα στην Κεντρική Ασία συμμετέχοντας πιο ενεργά στην πολιτιστική και δημόσια διπλωματία· υποστηρίζει την προώθηση των επαφών και της κινητικότητας μεταξύ των λαών, την παροχή ευκαιριών στην εκπαίδευση και την επιστήμη μέσω των προγραμμάτων Erasmus + και «Ορίζων 2020» και την αύξηση του τουρισμού·
°
°	°
[bookmark: _GoBack]14.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, και στους προέδρους, τις κυβερνήσεις και τα κοινοβούλια του Καζακστάν, της Κιργιζίας, του Τατζικιστάν, του Τουρκμενιστάν και του Ουζμπεκιστάν.

